**Til foreldre og foresatte.**

Som følge av det pågående utbruddet i vår region har kommuneoverlegene og kommunenes kriseledelse i Stange, Hamar, Løten og Ringsaker besluttet å innføre smitteverntiltak på et særlig høyt tiltaksnivå med umiddelbar virkning og med varighet fram til 1. juni.

Tiltakene som innføres fra og med i dag er inngripende og medfører full nedstenging av en rekke områder innen både næring, fritidsaktiviteter og arrangementer. I tillegg innføres rødt nivå i skoler og barnehager i hele regionen. Dette er nødvendig for å:

* begrense antall personer som kommer i karantene rundt hvert påviste tilfelle blant ansatte eller barn.
* beskytte både barn og ansatte mot smitte ved å redusere antall nærkontakter de utsettes for i hverdagen

Rødt nivå innebærer at barna deles inn i mindre grupper med faste voksne, og det kan bli redusert åpningstid for å kunne holde på de faste barnegruppene med de samme ansatte. Det legges opp til mer lek og aktivitet ute.

Det vil fortsatt være tilbud til barn som har foreldre med samfunnskritiske funksjoner eller virksomhetskritiske oppgaver, og det bes om at dere tar kontakt med barnehagen dersom det er behov for dette.

Barnehagen har gode rutiner for å tilpasse barnehagehverdagen i henhold til de ulike nivåene, og videre informasjon om hvordan barnehagetilbudet tilrettelegges fremover gis av den enkelte barnehage.

Med vennlig hilsen

Anne Kari Thorsrud

Kommunalsjef for skole og barnehage